[{"text_idx": "#000002", "text": "UudisedKultuurAKEesti uudisedSportVa\u0308rsked raadiouudisedVa\u0308lisuudisedMenurus.err.eeMajandusTeadusnews.err.eeArvamusReitingudIlmViipekeelsedTVETVETV2ETV+RaadioVikerraadioRaadio 2KlassikaraadioRaadio 4Raadio TallinnLasteleJupiterJupiterArhiiv"}, {"text_idx": "#000003", "text": "Kuraator Bart Pushaw: rassist ra\u0308a\u0308kides ei pea alati ra\u0308a\u0308kima rassismist"}, {"text_idx": "#000005", "text": "Poleemikat tekitanud Kumu uue pu\u0308sina\u0308ituse ajutise ekspositsiooni \"Erinevuste esteetika\" kuraator Bart Pushaw ra\u0308a\u0308kis intervjuus ERR-ile, et erinevate rasside kujutamist uuriva na\u0308ituse tegemine muuseumis ei ta\u0308henda veel kunstnike rassistideks tembeldamist ning teoste nimede muutmisega ei soovinud ta o\u0308elda midagi eestlaste vo\u0303i Eesti keelepoliitika kohta."}, {"text_idx": "#000006", "text": "\"Erinevuste esteetika\" u\u0308mber on olnud parajalt poleemikat. Mis mo\u0303tteid see teis on tekitanud?"}, {"text_idx": "#000007", "text": "Ma olen Kumuga koosto\u0308o\u0308d teinud juba kaheksa aastat ja see on esimene kord, kui minu ameerika pa\u0308ritolu on probleemiks osutunud. Samas saan ma sellest aru, sest USA-l on maailmas domineeriv positsioon."}, {"text_idx": "#000008", "text": "Na\u0308itus jo\u0303udis avatud olla va\u0308ga va\u0308he aega ja neid inimesi, kes seda vaatama jo\u0303udsid, oli va\u0308he. Eesti on va\u0308ike: ko\u0303ik, mis juhtub, vo\u0303ib saada uudiseks ja uudised tihtipeale on arvamustele u\u0308les ehitatud. Kindlasti on u\u0308ks reaktsioon see, et ma olen ameeriklane ja justkui u\u0308tleksin eestlastele, mida teha. Ma arvan, et see teeb inimesi vihaseks juba ainuu\u0308ksi USA ajaloo pa\u0308rast. See on loogiline, et te ei taha, et keegi tuleks ja u\u0308tleks, kuidas asju teie enda riigis teha."}, {"text_idx": "#000009", "text": "\"Keele uuendamisel pole midagi pistmist teose vo\u0303i kunstnikuga.\""}, {"text_idx": "#000010", "text": "Aga oluline on aru saada, et keele uuendamisel pole midagi pistmist teose vo\u0303i kunstnikuga. Seda on vaja selleks, et muuseumid tegutseksid 21. sajandile vastavalt."}, {"text_idx": "#000011", "text": "Praegu on ko\u0303ik olnud karantiinis, meedia toodab sisu ja inimestel on aega seda tarbida. See mo\u0303jutab inimesi, eriti, kui neil pole vo\u0303imalik ise na\u0308itusele minna ja seda vaadata. Kui vaadata, kuidas seda teemat ka\u0308sitletakse ja milliseid arvamuslugusid kirjutatakse, siis on arusaadav, et inimesed on vihased."}, {"text_idx": "#000012", "text": "Muide, see pole esimene kord, kui ma olen teoste nimesid muutnud, aga varem pole keegi seda ma\u0308rganud. Sel korral panime juurde ma\u0308rke, et to\u0308o\u0308 nimi on muudetud. Me tahtsime sellele ta\u0308helepanu po\u0308o\u0308rata, et panna inimesi mo\u0303tlema. Kas see on to\u0303esti nii halb, et kutsume nu\u0308u\u0308d Wiiralti teost \"Neegripeade\" asemel lihtsalt \"Peadeks\"?"}, {"text_idx": "#000013", "text": "Ma ei taha o\u0308elda midagi Eesti keelepoliitika kohta. Kui keegi soovib neid so\u0303nu kasutada, siis ta vo\u0303ib, kuid mina neid kasutada ei taha ja see on minu na\u0308itus. Kumu palus minul selle teha. Minu arvates on oluline mo\u0303ista, et ko\u0303ik, mida olen Kumus vo\u0303i u\u0308ldse Eestis teinud, on olnud kutse eestlaste endi poolt."}, {"text_idx": "#000014", "text": "Sirje Helme u\u0308tles ERR-ile antud intervjuus, et nimede muutmine polnud poliitiline tegu, vaid lihtsalt soov luua diskussioon."}, {"text_idx": "#000015", "text": "Ma ma\u0308letan oma eelmist Kumus kureeritud na\u0308itust \"Va\u0308rvide dirigendid\". Pa\u0308rast tundsin, et see oli liiga pehme, liiga turvaline. Ma tunnen, et kui mulle on antud privileeg o\u0303ppida kunstiajalugu, siis see on ka minu vastutus nende teadmistega teha midagi olulist ja luua diskussioon."}, {"text_idx": "#000016", "text": "Na\u0308ituse \"Va\u0308rvide dirigendid\" kohta ilmus vist u\u0308ks arvustus. Mo\u0303tlesin, et o\u0308elge keegi midagi! Inimesed ka\u0308isid seda vaatamas ja katalooge osteti, aga tagasisidet polnud. Nu\u0308u\u0308d muidugi mo\u0303tlen, et peab ha\u0308sti mo\u0303tlema, mida endale soovid."}, {"text_idx": "#000017", "text": "\"See on asi, mida ma Eesti puhul armastan - kultuur on siin va\u0308ga oluline.\""}, {"text_idx": "#000018", "text": "Samas on praeguse na\u0308ituse tagasiside puhul tore, et inimesed kunstist nii palju hoolivad. See on asi, mida ma Eesti puhul armastan - kultuur on siin va\u0308ga oluline. Paljudes kohtades ei peeta seda nii oluliseks."}, {"text_idx": "#000019", "text": "Kuidas \"Erinevuste esteetika\" na\u0308ituse idee teieni jo\u0303udis?"}, {"text_idx": "#000020", "text": "Mo\u0303ned aastad tagasi oli Kumus na\u0308itus Ants Laikmaa teostega, mida kureeris Liis Pa\u0308hlapuu. Laikmaa on huvitav kunstnik: ta oli tihedalt seotud rahvusromantilise stiiliga, kuid enne seda elas ta mo\u0303ned aastad Tuneesias ning maalis kauneid teoseid araablastest ja aafriklastest. Keegi pole nendest to\u0308o\u0308dest kunagi va\u0308ga ra\u0308a\u0308kinud, peamiselt sellepa\u0308rast, et Eestis ei ole va\u0308ga palju neid, kes selliste teemadega tegeleksid."}, {"text_idx": "#000021", "text": "Ra\u0308a\u0308kisime Liis Pa\u0308hlapuuga, et ma peaksin nendest to\u0308o\u0308dest midagi kirjutama. Euroopa kunstnikud suhtusid tihti rassismi ja orjuse to\u0303ttu rassiteemadesse negatiivse alatooniga, kuid Laikmaa puhul ei tundunud see u\u0308ldse nii olevat. Ta oli pa\u0308rit talupoegade seast ning ei suhtunud sellesse kui hierarhilisse teemasse. Niisiis kirjutasin ma sellest essee kataloogis \"Ants Laikmaa: Vigala & Capri\"."}, {"text_idx": "#000022", "text": "Ja\u0308tkasin rassiteemadega tegelemisega, sest ma\u0308rkasin, kuidas kunst muutub 1920ndatel - Eesti Vabariigi loomise ja\u0308rel. Eestlased kogesid maailma uuel moel, sest nad olid rikkamad ja said reisida. Mitmed kunstnikud ka\u0308isid Aafrikas, Aasias jne. Nende maailmavaade muutus. Seega ilmub eesti kunsti rahvuskultuuri ehitamise, aga samal ajal ka globaliseerumise temaatika, sest kunstnikud avastasid maailma."}, {"text_idx": "#000023", "text": "\"Kunstiajaloolasena usun ma, et kunst pole kunagi neutraalne.\""}, {"text_idx": "#000024", "text": "Kui Kumu palus mul projektiruumi na\u0308ituse kureerida, sai sellest perioodist na\u0308ituse po\u0303hiline to\u0303ukepunkt - nii palju on sellest ajast teoseid, millest me peaksime ra\u0308a\u0308kima rohkemat, kui lihtsalt seda, et need on ilusad ja eksootilised. Muidugi on need ka ilusad ja eksootilised, aga nendes on midagi su\u0308gavamat."}, {"text_idx": "#000025", "text": "Kunstiajaloolasena usun ma, et kunst pole kunagi neutraalne. Ka see na\u0308itus portreerib keerulist ajalugu."}, {"text_idx": "#000026", "text": "Kas avastasite na\u0308ituse tegemisel ka enda jaoks midagi uut?"}, {"text_idx": "#000027", "text": "Na\u0308iteks u\u0308ks inimfiguur Wiiralti to\u0308o\u0308s \"Pead\" on mitte ainult modell, vaid Kuuba kunstnik. Kui Wiiralt tundis teda piisavalt ha\u0308sti, et teda poseerima kutsuda, siis avab see Eesti kunstiajaloos uue tahu: eesti kunstnikud jagasid Ladina-Ameerika kunstnikega sama ruumi. Kuuba ja Eesti kohtumine Pariisis on ta\u0308iesti uus lugu. Minu jaoks oli see huvitav avastus. See annab Kuubale Eesti kunsti kontekstis uue ta\u0308henduse. Eesti ja Eesti kunst ei ole sugugi nii isoleeritud vo\u0303i tundmatu, kui eestlased ise arvavad - tegelikult otse vastupidi."}, {"text_idx": "#000028", "text": "U\u0308ks kuubalane suhtles eesti kunstnikuga. Kas Kuubas on siis kuskil ka Wiiralti portree? Ja\u0308rsku su\u0308nnib siit uus uurimisto\u0308o\u0308 teema, millega kunstiajaloolased saavad tegeleda, minna Kuubasse ja otsida, kas sealt on vo\u0303imalik avastada veel mingeid seoseid."}, {"text_idx": "#000029", "text": "Kui keeruline vo\u0303i kerge oli na\u0308itusele to\u0308id leida?"}, {"text_idx": "#000030", "text": "To\u0308id, mille vahel valida, oli palju. Mul on nelja seina peale umbes sada to\u0308o\u0308d valitud. Me peame muidugi vahepeal mo\u0303ned to\u0308o\u0308d na\u0308itusel vahetama, sest graafika ei saa valgustingimuste to\u0303ttu kauem kui 4-5 kuud va\u0308ljas olla."}, {"text_idx": "#000031", "text": "Kuidas langetasite valiku, millised to\u0308o\u0308d jo\u0303uavad na\u0308itusele?"}, {"text_idx": "#000032", "text": "U\u0308ks ko\u0303ige olulisemaid asju minu jaoks oli panna na\u0308itusele Aafrika skulptuure Kongost ja Kesk-Aafrika Vabariigist, mis pa\u0308rinevad ERM-i kollektsioonist. Need on toodud Eestisse kahe arsti poolt, kes to\u0308o\u0308tasid Prantsuse ja Belgia missioonidel."}, {"text_idx": "#000033", "text": "Selliseid kujusid valmistavad Aafrika kunstnikud suveniirideks. Soovisin, et na\u0308itusel poleks ainult eestlaste tehtud pilte mustanahalistest, araablastest ja asiaatidest, vaid et seal oleks ka Eesti kogudes sa\u0308ilitatavat mustanahaliste endi loodud kunsti. Kui vaatame eesti kunsti, siis na\u0308eme, et eestlased reisivad, aga ka aafriklased reisivad ja teevad samuti kunsti. Soovisin seda ro\u0303hutada ka oma na\u0308itusel."}, {"text_idx": "#000034", "text": "Osad skulptuurid na\u0308itusel kujutavad muusikuid, kes ma\u0308ngivad pilli vo\u0303i tantsivad ja need on paigutatud la\u0308bipaistvasse vitriini. Kui neid vaadata, siis na\u0308eb la\u0308bi vitriini ka eestlaste poolt maalitud pilte afroameerika jazz-muusikutest. Seega Aafika ja afroameerika muusikud jagaksid justkui sama ruumi. See loob huvitava vestluse Aafika kultuuri leviku kohta, aga nii, et seda jutustavad eesti kunstnikud. Taoliste seoste ja momentide loomine oli minu jaoks oluline."}, {"text_idx": "#000035", "text": "\"Loodan, et kriitika on alles inimeste esimene reaktsioon.\""}, {"text_idx": "#000036", "text": "Loodan, et kriitika on alles inimeste esimene reaktsioon. Kuna ko\u0303ik on kinni olnud, siis pole inimestel olnud aega na\u0308itusega suhestuda. Ja samal ajal on seda nii palju kritiseeritud ajal, kui inimestel pole vo\u0303imalik olnud na\u0308itust na\u0308hagi."}, {"text_idx": "#000037", "text": "Paljud u\u0308tlevad, et pealkirjade muutmine on lugupidamatu, kuid minu jaoks ta\u0308hendab see just lugupidamise na\u0308itamist mustanahaliste inimeste vastu. Me ei kaota sellega midagi, aga vo\u0303idame nii palju."}, {"text_idx": "#000038", "text": "Kas teadsite na\u0308itust tehes, et see teema vo\u0303ib poleemikat tekitada?"}, {"text_idx": "#000039", "text": "Absoluutselt. Ma teadsin, et see na\u0308itus ja see teema tekitavad emotsioone."}, {"text_idx": "#000040", "text": "Samas na\u0308itust tehes me isegi ei arutlenud pealkirjade u\u0308le. Oli enesestmo\u0303istetav, et me ei kasuta n-so\u0303na."}, {"text_idx": "#000041", "text": "Nii et teoste nimede vahetamine polnud see, mis alguses teie arvates seda poleemikat oleks vo\u0303inud tekitada?"}, {"text_idx": "#000042", "text": "Ei, u\u0308ldse mitte. Na\u0308itust ette valmistades ei arutanud me, kas nimesid peaks vahetama, pigem oli ku\u0308simus selles, kuidas me neid esitame. Teadlikult on ko\u0303rvutatud nii endine kui ka uus, neutraalseim vo\u0303i ta\u0308psem pealkiri. Midagi ei ole kaotatud ega \"tu\u0308histatud.\""}, {"text_idx": "#000043", "text": "See on pannud inimesi oma seisukohta avaldama. Lauri Vahtre u\u0308tles oma arvamusloos, et ajalugu ei saa tu\u0308histada."}, {"text_idx": "#000044", "text": "Me ei tu\u0308hista midagi. Iga na\u0308itus tegeleb kultuuri ja ajalooga ning seda isegi siis, kui see ei tundu esmapilgul u\u0308ldse poliitiline. Ko\u0303ik na\u0308itused teevad seda. Iga kuraatori u\u0308lesanne on mo\u0303elda, milliseid ideid ja maailmavaateid ta esindab."}, {"text_idx": "#000045", "text": "Inimesed arvavad, et kui me muudame pealkirju, siis me ei austa na\u0308iteks Eduard Wiiralti ja tema valitud pealkirju ning peame teda rassistlikuks. Mulle tundub, et inimeste arvates pole meie meelest rassiga seonduvaid teemasid kujutav kunst lugupidamist va\u0308a\u0308rt. Aga see ei ole u\u0308ldse nii."}, {"text_idx": "#000046", "text": "Eestis on inimesed, kes u\u0308tlevad, et valge rass on ohus. \"Kui on must, na\u0308ita ust\" - see on rassistlik va\u0308ljau\u0308tlemine. Aga erinevate rasside kujutamist uuriva na\u0308ituse tegemine muuseumis ei ta\u0308henda veel, et me peame ko\u0303iki sellesse kaasatud kunstnikke rassistideks."}, {"text_idx": "#000047", "text": "\"Rassist ra\u0308a\u0308kides ei pea alati ra\u0308a\u0308kima rassismist.\""}, {"text_idx": "#000048", "text": "Rassist ra\u0308a\u0308kides ei pea alati ra\u0308a\u0308kima rassismist. Kindlasti on na\u0308itusel ka selliseid to\u0308id, mis pa\u0308riselt ongi rassistlikud. Na\u0308iteks on Gori karikatuurid. Me paigutasime nad eraldatuna seina taha ja meil on seal silt, mis u\u0308tleb, et need on rassistlikud. Muuseumi u\u0308lesanne on na\u0308idata ka ebamugavaid asju ja need viis satiirilist karikatuuri on lihtsalt o\u0303udsed. Kui ma neid esimest korda na\u0308gin, siis ma arvasin, et ei taha neid na\u0308itusele panna. Aga siis mo\u0303istsin, et sellisel juhul ei pruugigi inimesed nende olemasolust teada saada. See ei ta\u0308henda, et eestlaste hoiakus oleks sellel ajal olnud midagi erakordset. Suur osa maailmast arvas sel hetkel samamoodi. Ma ei soovi kuidagi na\u0308idata eestlasi negatiivsena, vaid pigem na\u0308idata, et sellesse keerulisse ajalukku on po\u0303imitud ko\u0303ik."}, {"text_idx": "#000049", "text": "Paljud to\u0303statasid ka ku\u0308simuse, miks on ameeriklane pandud sellist na\u0308itust Kumus tegema, miks eesti kuraatorid seda teha ei vo\u0303iks?"}, {"text_idx": "#000050", "text": "Kui kureerisin 5-6 aastat tagasi na\u0308itust \"Va\u0308rvide dirigendid\", tegin 90 protsenti tuuridest eesti keeles. Elasin Eestis, sest tegin uurimisto\u0308o\u0308d. Kumu kutsus mind na\u0308itust tegema kindlal po\u0303hjusel - nii va\u0308hesed inimesed on uurinud 19. sajandi ja varase 20. sajandi eesti kunsti."}, {"text_idx": "#000051", "text": "Eestlased kutsuvad mind na\u0308itusi kureerima, Eesti kunstist ettekandeid pidama ja kirjutama ka sellepa\u0308rast, et mu to\u0308o\u0308 ta\u0308idab teatud tu\u0308himiku. Ma to\u0308o\u0308tan ka La\u0308tis ka, kus sama perioodi kunsti on just ko\u0303ige rohkem uuritud. La\u0308tlased ei kutsu mind nii sageli, sest neil on palju inimesi, kes selle perioodiga tegelevad. Aga Eestis pole neid inimesi kuigi palju. No\u0303ukogudeaegses ja 1990. aastate alguse kunstis orienteeruvad inimesed on teinud palju uurimisto\u0308o\u0308d ja neil on palju sidemeid. Kuid varasema aja kunsti vastu pole nii suurt huvi."}, {"text_idx": "#000052", "text": "Nii et see on u\u0308ks asi. Teine asi on see, et ma vaatan seda teemat teistmoodi, ma toon siia uue perspektiivi. Mind on teistmoodi o\u0303petatud."}, {"text_idx": "#000053", "text": "\"Ma oleks vo\u0303inud teha sarnase na\u0308ituse, aga kasutada pehmemaid va\u0308ljendeid ja ja\u0308tta alles vanad pealkirjad. Aga mida inimesed sellest saaksid?\""}, {"text_idx": "#000054", "text": "Ma oleks vo\u0303inud teha sarnase na\u0308ituse, aga kasutada pehmemaid va\u0308ljendeid ja ja\u0308tta alles vanad pealkirjad. Aga mida inimesed sellest saaksid? Nad la\u0308heksid ja na\u0308eksid, et eestlased reisisid vo\u0303i kujutasid teistest rahvustest ja rassidest inimesi, aga minu jaoks pole see piisav. Ma tahan, et na\u0308itus paneks inimesi teistmoodi mo\u0303tlema. Mis mo\u0303tet on olla kunstiajaloolane, uurida kultuuri ja ajalugu, kui sa ei ra\u0308a\u0308gi lugusid, mida pole varem ra\u0308a\u0308gitud, mida ei tahetud ra\u0308a\u0308kida vo\u0303i mida polnud lubatud ra\u0308a\u0308kida."}, {"text_idx": "#000055", "text": "Ja see pole u\u0308ldse see, et mina ameeriklasena tulen ja vibutan na\u0308ppu, et vaadake, kui rassistlikud teie siin va\u0308ikeses Ida-Euroopa riigis olete! Kui inimesed seda mu kohta u\u0308tlevad, va\u0308ljendavad nad pigem oma ebakindlust."}, {"text_idx": "#000056", "text": "See on taktika va\u0308ltimaks neid keerulisi teemasid, mida see na\u0308itus to\u0303statab. See on va\u0308ike na\u0308itus, u\u0308ks va\u0308ike ruum, ajutine projektiruumi na\u0308itus, mitte terve pu\u0308siekspositsioon. Ka pealkirjade vahetamine on eksperimentaalne ajutine idee. Aga kas muuseum ka ja\u0308tkab nii? Arvatavasti jah. Va\u0308ga veider oleks pa\u0308rast seda nimed uuesti tagasi n-so\u0303na juurde viia."}, {"text_idx": "#000057", "text": "See on Eesti kunstimuuseum. Eesti suurim ja prestiiz\u030csem muuseum. See loob pretsedendi Eesti muuseumitele. Meil on kohustus na\u0308idata muuseumide kogudes sa\u0308ilitatavaid to\u0308id. Jah, mo\u0303nele ei pruugi meeldida, et seal on nii palju to\u0308id mustanahalistest inimestest ja muusikutest, aga nad on olemas, meeldib vo\u0303i mitte. Nad vo\u0303ivad tekitada ebamugavust, aga nad on olemas."}, {"text_idx": "#000058", "text": "Pu\u0308sina\u0308ituse eesma\u0308rk oli na\u0308idata, kui rahvusu\u0308lene ja po\u0303imitud on Eesti ajalugu ja kultuur olnud. Sellepa\u0308rast on seal va\u0308ljas ma\u0308rksa rohkem ja ma\u0308rksa mitmekesisemat baltisaksa kunsti, rohkem naiskunstnike to\u0308id kui kunagi varem. Ko\u0303ik need muutused on teadlikult tehtud."}, {"text_idx": "#000059", "text": "\"Ebamugavatest teemadest ra\u0308a\u0308kimine ei vo\u0303rdu alati kritiseerimisega.\""}, {"text_idx": "#000060", "text": "Ebamugavatest teemadest ra\u0308a\u0308kimine ei vo\u0303rdu alati kritiseerimisega. Sama teema on na\u0308iteks Natalie Meiga. Ma ei kritiseeri teda, aga u\u0308hel tema teosel on kujutatud eesti tantsijat, siniste silmadega ning kostu\u0308u\u0308mis, rohuko\u0303rreseeliku, suurte ehete ja parukaga, et na\u0308ha va\u0308lja nagu mustanahaline. Selline see pilt on, meeldib vo\u0303i mitte."}, {"text_idx": "#000061", "text": "Ka u\u0308hes Eesti telesaates osalenud artistid sattusid hiljuti olukorda, kus pidid blackface'i tegemise eest vabandama, kuigi saate eetrisse minekul mo\u0303ned aastad varem ei juhtunud midagi. Kas siin vo\u0303ib o\u0308elda, et meie taju erinevate teemade suhtes so\u0303ltub kontekstist ja see kontekst muutub ajas?"}, {"text_idx": "#000062", "text": "Jah. See on ka po\u0303lvkondlik ku\u0308simus. Meie po\u0303lvkond on harjunud elama palju rohkem globaliseerunud ja meediastunud maailmas. Meil on palju lihtsam mo\u0303ista, et black lives matter."}, {"text_idx": "#000063", "text": "Keerulisi ku\u0308simusi u\u0308mbritseb nii palju hinnanguid, et pole aega arvamusi kujundada. Inimesed tahavad reageerida, panna s\u030cokeeriva pealkirja, kirjutada arvutuse ja ta\u0308helepanu saada. Digitaalne kultuur ja\u0308tab keeruliste teemade arutamiseks va\u0308he ruumi."}, {"text_idx": "#000064", "text": "Kas meie taju on muutunud? Jah, muidugi. Eestis muutub see samuti. Sellepa\u0308rast muuseum teebki praegu neid otsuseid, sellepa\u0308rast tegi Vikerkaar eelmisel aastal numbri rassiteemadel, sellepa\u0308rast toimusid ka \"Black lives matter\" toetusaktsioonid Tallinnas."}, {"text_idx": "#000065", "text": "Na\u0308ituse kontekstis vo\u0303ib nii mo\u0303nelgi tekkida ku\u0308simus, mis on eksootilisus ja mis on rassism?"}, {"text_idx": "#000066", "text": "Ku\u0308simus on selles, millega ollakse harjunud ja millega mitte. Paljud eurooplaste toidud, na\u0308iteks kartul on Ladina-Ameerikast. Aga me ei mo\u0303tle selle peale. Kartulid jo\u0303udsid Euroopasse ta\u0308nu kolonialismile. Me oleme kartulitega nii harjunud , et see on pannud meid nende keerulise ajaloo ammu unustama. Tomatid tulevad ka Ameerikast, aga samas seostatakse neid Itaaliaga. Nu\u0308u\u0308d on need to\u0303esti itaaliapa\u0308rane ko\u0308o\u0308givili, kuid see pole alati nii olnud. Ajalugu on alati muutumises. Muutub ka see, kuidas me ajalugu to\u0303lgendame."}, {"text_idx": "#000067", "text": "\"Ajalugu on alati muutumises. Muutub ka see, kuidas me ajalugu to\u0303lgendame.\""}, {"text_idx": "#000068", "text": "Eksootika tajumine so\u0303ltub palju ka isiklikust kogemusest. Just sellepa\u0308rast vo\u0303ivad inimesed neile teemadele kirglikult reageerida. Kui annad hinnangu, et ''see pilt on rassistlik'', siis mo\u0303ni vo\u0303ib o\u0308elda, et tema arvates see pole, aga ta vo\u0303ib ka ku\u0308sida, kas see teeb siis temast rassisti? Aga asi ei ole selles konkreetses inimeses. Rassism seondub nende suurte ajalooliste struktuuride, su\u0308steemide ja vo\u0303imusuhetega, mis on loonud palju ebao\u0303iglust, mis pole ka praeguseks kadunud."}, {"text_idx": "#000069", "text": "Lauri Vahtre kirjutas, et ma justkui peaksin ennast ainukeseks, kes vo\u0303ib o\u0308elda, mis on rassistlik ja mis pole. Ma ei arva nii. Ma pu\u0308stitan ku\u0308simusi, aga mul pole vastuseid. Sellistel teemadel polegi lihtsaid vastuseid. Valmis vastuseid mitte omada on raske, sest siis peame me need ise va\u0308lja mo\u0303tlema. Me peame u\u0308hiskonnana sellega tegelema ja ma arvan, et see teebki need teemad nii ebamugavaks."}, {"text_idx": "#000070", "text": "Mida te arvate, miks inimesed nii reageerivad? Kuidas olete sellest aru saanud, kuidas neid mo\u0303istate?"}, {"text_idx": "#000071", "text": "Me vo\u0303tsime va\u0308ga selge seisukoha, pakkusime Eesti ajaloo ja kultuuri jaoks u\u0308he selge raamistiku. Kui suur institutsioon raamib sinu ajaloo nii selgelt ja samas viisil, kuidas sa pole varem mo\u0303elnud, siis kuidas sa reageerid? Sa vo\u0303idki mo\u0303elda, et kelleks see kuraator ennast o\u0303ige peab. Samuti to\u0303statab na\u0308itus ku\u0308simusi, mida eestlased ei ole varem ei ku\u0308sinud ega arutanud. Minu eesma\u0308rk oligi na\u0308idata globaalseid u\u0308henduspunkte ja koloniaalajaloo keerukust."}, {"text_idx": "#000072", "text": "See, et Kumu kutsus mind sellest teemast na\u0308itust tegema, annab Eestile vo\u0303imaluse ra\u0308a\u0308kida kaasa va\u0308ga olulises ja vajalikus diskussioonis. Mitte sellepa\u0308rast, et mina seda teen, vaid sellepa\u0308rast, et selleks on aeg ka\u0308es ja vajadus ilmne."}, {"text_idx": "#000073", "text": "Kui selle arutelu algatamiseks on mind vaja, siis on mul hea meel teha midagi, mida eestlased palusid mul teha. Kui eestlased poleks mind palunud, poleks ma ise kunagi seda pakkunud. See kutse on mulle oluline, sest see na\u0308itab eestlaste soovi nendest asjadest ra\u0308a\u0308kida."}, {"text_idx": "#000074", "text": "Vahel tuleb to\u0303statada ku\u0308simusi, millel pole ilmselgeid vastuseid, et diskussiooni ka\u0308igus need vastused saaks tekkida."}, {"text_idx": "#000075", "text": "\"Ma tundsin, et see pole minu diskussioon, vaid eestlased peavad seda pidama omavahel.\""}, {"text_idx": "#000076", "text": "Just nii. Seeto\u0303ttu olin ma ka alguses u\u0308pris vaikne, kui poleemika na\u0308ituse u\u0308mber ka\u0308ima la\u0308ks. Ma tundsin, et see pole minu diskussioon, vaid eestlased peavad seda pidama omavahel. Kui minu peale tahetakse pahased olla, et mina seda diskussiooni provotseerisin, siis olgu pealegi. Aga see on teie, eestlaste omavaheline arutelu ja mul on va\u0308ga hea meel, et see on alanud."}, {"text_idx": "#000077", "text": "Tuua 100 aasta tagune kunst diskussioonide keskmesse on kunstiajaloolase unistus. See on olnud enamjaolt negatiivne, aga all publicity is good publicity, eks."}, {"text_idx": "#000078", "text": "Kas tunnete, et saite oma so\u0303numi selle na\u0308itusega edastatud?"}, {"text_idx": "#000079", "text": "Jah. Ma usun, et Eesti kultuur on globaalne. Me na\u0308eme seda kunstnike to\u0308o\u0308des, mis kujutavad inimesi ja kohti, kus nad ka\u0308isid. Mo\u0303ista Eesti kultuuri kui midagi globaalset la\u0308bi Eesti kunstnike tehtud to\u0308o\u0308de on va\u0308ga suurepa\u0308rane, sest see ta\u0308hendab, et Eesti kultuur laieneb u\u0308le maailma."}, {"text_idx": "#000080", "text": "Tiit Hennoste: pealkirjad, kunst ja omanik"}, {"text_idx": "#000081", "text": "Marian Vo\u0303sumets: kunst ja vo\u0303im u\u0308he katuse all"}, {"text_idx": "#000082", "text": "Eero Epner: kallis, kunstiteose nimi muutus!"}, {"text_idx": "#000084", "text": "Aro Velmet: me ei saa ra\u0308a\u0308kida ainult meeldivatest ajaloolistest seostest"}, {"text_idx": "#000085", "text": "Kunstiinstitutsioonid: demokraatlikus riigis ei saa ette kirjutada, milliste teemadega kultuur tegeleb"}, {"text_idx": "#000086", "text": "Otse kell 15: kultuuriminister peab riigikogule Kumu na\u0308itust selgitama"}, {"text_idx": "#000087", "text": "Jaak Valge: so\u0303navabadusest ja ajaloo tu\u0308histamisest"}, {"text_idx": "#000089", "text": "Helme: nimede muutmine Kumu na\u0308itusel polnud seotud taotlusega olla poliitkorrektne"}, {"text_idx": "#000090", "text": "Reportaaz\u030c. Kumu uus pu\u0308sina\u0308itus o\u0303petab kunsti abil ajalugu ja ajaloo abil kunsti"}, {"text_idx": "#000091", "text": "Otseu\u0308lekanne homme: Kultuurkapitali aastapreemiate auhinnatseremoonia Artiumis"}, {"text_idx": "#000094", "text": "Marju Ko\u0303ivupuu raamatus \"Eesti mu\u0308toloogia algajale\" ka\u0308ivad la\u0308bi nii u\u0308rgkratid, no\u0303iad kui umbluu"}, {"text_idx": "#000097", "text": "Marko Ma\u0308etamme uus na\u0308itus uurib kunsti ja raha vahelist keerulist suhet"}, {"text_idx": "#000098", "text": "Kaupo Liiv: praegu on Arkaader vaid aimdus sellest, mis ta olla vo\u0303iks"}, {"text_idx": "#000099", "text": "Hindoalla: Arkaader vo\u0303imaldab na\u0308idata filme, mille levitsu\u0308kkel on va\u0308ga lu\u0308hike vo\u0303i puudub u\u0308ldse"}, {"text_idx": "#000100", "text": "Galerii: Vanemuises algasid lavastuse \"Pisuha\u0308nd 2\" proovid"}, {"text_idx": "#000103", "text": "Paavo Piik: teatrid on kultuuriministeeriumi suhtes jo\u0303upositsioonil"}, {"text_idx": "#000104", "text": "Presidendilt saavad teenetema\u0308rgi ka ku\u0308mned kultuuritegelased"}, {"text_idx": "#000105", "text": "Aet Laigu: mida sina, naisrez\u030cisso\u0308o\u0308r, meestest ja oma filmist u\u0308ldse tead?"}, {"text_idx": "#000106", "text": "Anne Ruussaar: muuseumito\u0308o\u0308tajad pole u\u0308hiskonnas enamasti ko\u0303ige na\u0308htavamal kohal"}, {"text_idx": "#000107", "text": "Margit Mutso: Tallinna linnahallis on ruumi isegi rohkem kui ooperiteatril ja filharmoonial vaja"}, {"text_idx": "#000108", "text": "Keeleminutid. Kui eestlanna abiellub hispaanlasega"}, {"text_idx": "#000111", "text": "ERM-i uus virtuaalna\u0308itus rullib lahti Caritase markide loo"}, {"text_idx": "#000114", "text": "Muuseum kogub inimeste fotosid ja ma\u0308lestusi Palmse mo\u0303isast"}, {"text_idx": "#000115", "text": "Raili Keivi na\u0308itus ko\u0303rvutab disainiklassika samade esemete uuendatud vormidega"}, {"text_idx": "#000116", "text": "Edetabel. Aasta parimad albumid 2022"}, {"text_idx": "#000117", "text": "Aasta parimad albumid 2022. Isiklikud edetabelid"}, {"text_idx": "#000120", "text": "Arvustus. Panfilovi hu\u0308pnotiseeriv teena\u0308itaja alateadvusesse"}, {"text_idx": "#000121", "text": "Arvustus. Zetode \"La\u0308tsi pitto\" on pealkirjale vastav ku\u0308te"}, {"text_idx": "#000123", "text": "Galerii: Vanemuine saatis aasta a\u0308ra traditsioonilise aastalo\u0303puballiga"}, {"text_idx": "#000124", "text": "Galerii: Riho Sibula a\u0308rasaatmine Jaani kirikus"}, {"text_idx": "#000125", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}]